**ШАЙМЕРДЕН АЗАТХАН СЕРІКҰЛЫ**

ҚЫЗЫЛОРДА ОБЛЫСЫ, ШИЕЛІ АУДАНЫ

№45 «АҚ ОРДА» МЕКТЕП-ГИМНАЗИЯСЫ

КӨРКЕМ ЕҢБЕК ПӘНІНІҢ МҰҒАЛІМІ

**ҚАЗАҚ ҚОЛӨНЕРІНДЕГІ ТЕРІДЕН ЖАСАЛҒАН**

**БҰЙЫМДАРДЫҢ КӨРКЕМДІК ЕРЕКШЕЛІГІ**

Көне дәуірден біздің заманымызға дейінгі кезеңде қалыптасқан қол  
өнер – бай, әлемдік көркем мәдениетінің арналы саласы. Көне дәуірден  
Еуразия мәдениетінің дәстүрін сақтап қалған Қазақстанның қолданбалы  
сәндік өнерінің әлемдік мәдениетте өзіндік орны бары белгілі. Қазақстанның  
қол өнерінің қалыптасуы мен даму үрдісі оның геосаяси жағдайына, қазақ  
халқының көшпелілік мәдениеті мен тарихи кезеңдердегі көркемдік гүлдену  
дәуірлерімен тікелей байланысты. Қазақстанның орта ғасырлардағы өнері өзіндік өрнегімен ерекшеленеді. Бұл кезеңдегі өнер тәңіршілдікпен, түркілердің қуатты саясатымен, қалалардың салынып, сауда мен қолөнердің дамуымен үндесті. Балбал тастар мен құлыптастар да осы кезеңнің туындылары. Зергерлік өнер, тері илеу, қыш құю, тоқыма өнері де дамыды. Қазақ халқының көркемдік ойлау жүйесі мен бейнелеу тілінің байлығы ою-өрнек өнерінде, белгі, таңба жүйесінде айқын ізін қалдырған. Адам мен табиғатты тұтас бірлікте қарастыратын қазақтың дәстүрлі дүниетанымы мен өнері киіз үйдің құрылысынан өз көрінісін тапқан.  
Қазақстанда тері өңдеу өнері ежелгі дәуірлерде пайда болып, XX ғасырдың бас кезіне дейін дәстүрлі сабақтастығын сақтап келді. Тарихта қалған көптеген ескерткіштер ұлттық өнеріміздің ежелден пайда болып, дамып жетілгенінің дәлелі бола алатыны анық. «Өткен тарихымыздан тағы  
бір дәлел – археологтарымыз тапқан еңбек құралдары: теріні өңдеуге  
арналған кремнийден жасалған тас пышақ пен қырғы, мал сүйектерінен  
жасалған ине мен біз. Олай болса, алғашқы адамдар тек аң аулаумен, болмаса  
оларды қолға үйретумен ғана шұғылданған жоқ. Олардың терісін өңдеп  
илеуді, олардан киім тігуді меңгерген» Сонымен қатар теріні өңдеп, илеп жұмсартуды да үйреніп, одан түрлі заттар жасап үй жабдықтарын қаптап, көші-қон кезінде қолайлы материал екенін ертеден аңғарған. Сынбайтын, оңайлықпен жыртылып, тесіліп қалмайтын болғандықтан, теріден ыдыс аяқ, киім-кешек жасауды үйренген. Теріден жасалған кез-келген бұйым ыстыққа да, суыққада төзімді келеді және оны ұзақ уақыт қолдануға болады. Міне, осы ерекшеліктерді ата-бабамыз ежелден назарда ұстады. «Қазақтың көркемдік көн өңдеу кәсібі, басқада сәндік қолданбалы өнер  
салалары сияқты халықтың ерекше дәстүрлі сана-сезімін, ой-мүдде  
принципінің негізделуі мен дүниетаным болмысын бейнелеп танытады.  
Мұндағы негізгі қарым-қатынас қазақтың табиғатпен байланысы мен  
алмасуы, табиғаттың жаратылысын идеалық бағыттағы мәдениет сферасына  
айналдыру және оның байлығын ұтымды да ұқыпты пайдалану» .  
Қазақ халқының тұрмыс-тіршілігінде шаруашылық жайында мал өсіру  
негізгі орын алған. Себебі, негізгі тіршілік көзі мал шаруашылығы  
болғандықтан қазақ халқы малдың етін, сүтін азық етсе, терісі мен жүнін  
киім-кешек тігуге, тұяғы мен мүйізінен, сүйегінен әртүрлі қолөнер  
бұйымдарын әзірлеген, тіпті малдың тезегін де тастамай отын ретінде  
пайдаланған. Ал терісі өте бағалы шикізат көзі болған.  
Мал терілерін илеп, бояп, өң беру ертеден келе жатқан ең жақсы  
дамыған және жетілген өнер. Илеуі қанып, бояуы сіңген былғары су тартып  
езілмейді. Одан жасалған мүлік шегені берік ұстайды, тігісі де ыдырамайды  
және өзі тұтынуға төзімді, әрі әдемі. Былғарының бірнеше түрі бар. Олар:  
көксауыр, опайке, былғары, құрым (хром), көзел, шегірен, сақтиян, ұлтан т.б.  
Көптеген атауларды ата-бабаладымыз теріні өңдеудегі тәсілдеріне, терінің  
түріне қарай бөліп отырған. Мал терісімен қатар, аң терілерінен де түрлі бас киімдер мен ішіктер тігіледі. Мысалы: қасқыр ішік, түлкі ішік, сусар бөрік, жанат ішік, бұлғын ішік аң терісінен тігіледі. Кей де мұндай киімдерді аң терісінің жонынан, тамағынан немесе пұшағынан құрап істейді. Бұл киімдерді тамақ ішік, пұшпақ бөрік, пұшпақ ішік деп атайды. Аң терілерінен әр түрлі төсеніштер жасайды. Оларды бөстек дейтін болған.  
Көксауыр – жылқы терісі мен серке терілерінің сауырынан  
(жондығынан) жасалады. Көбінесе ол көкпен, кейде қызыл, сары, жасыл  
түстермен боялып, өң беті жалтырап тұрады. Көксауырдың әр түстілерін  
өзара мүйіздеп, оюластыры немесе бір түсті көксауырдың әзін әр түрлі жібек  
жіппен кестелеп, өрнектеп, кебіс, мәсі, етік, кісе, аттұрман тігеді. Бұл  
заттарды да көксауыр деп атай береді. Көксауырларға алтын, күміс, жез  
шегелер қағып, кейде маржаннан моншақ жүргізіп, өкше сірінің артына,  
тұмсығына, қоныштың әр жеріне неше түрлі жарқырауың асыл тастар  
отырғызып әсемдейді. Мұндай заттар өте жарасымды және бағалы жиһаз  
саналады. Көксауырдан тоқым, қорамсақ, дулыға сияқты заттармен қатар  
тұскиіз, тон, сәукеле сияқты өте сәнді мүліктер де жасалған. Сондықтан  
көксауыр ісі кебінесе зергерлер қолына тән.  
Теріден киім, аяқ киім, белбеу, белдік, ат әбзелдерін, тоқым, тартпа  
садақ оғын салатын оқшантай, сандықтардың үстінен салатын әшекей,  
әртүрлі құтылар мен ыдыстар сонымен қатар кілем де жасаған. Халық  
шеберлері қолданбалы өнердің бұл түріне ең жоғары технологиялық және  
көркемдік деңгейге қол жеткізді.  
Ел тірегі қашанда ер азамат. Бұрынғы жаугершілік заманда, қазақ  
батырлары киген көн дулыға – жауынгер, сарбаздарды садақ оғынан т.б.  
қарсыласының сілтеген қаруынан қорғайтын бас киім. Ол көннен жасалып,  
жиектері металмен құрсауланады. Көн дулыға өте жеңіл және ыстық, суық  
өткізбейді. Жұқа, талдырып басқан киізбен немесе сырылған матамен  
астарланады. Оны жасау үшін ағаштан төрт бөліктен тұратын арнаулы қалып  
әзірленеді. Содан соң қалыпқа бір елідей мүм жағып, оның сыртын түгі мен  
шелінен тазарған шикі терімен қаптайды. Көлеңкеде бірер тәулік кептіріп,  
батырғымен бедерлі өрнек сызады. Әрі қарай дулығаны қалыптан ажыратып,  
әбден кепкен кезде металмен құрсаулап әшекейлейді.  
Ал сарбаздардың садақ оғын (жебе) салып сақтайтын, тасымалдайтын  
сауыты (қорап, қылшам). Қорамсақ жөнінде Қ.Ахметжановтың зерттеуінде  
төмендегідей мәліметтер бар:  
Көшпелі халықтарда ХІІ ғасырлардан бастап оқ қабының теріден,  
көннен, матадан (барқыт, парча, т.б.) жасалған жалпақ болып келген жаңа  
түрі қолданыла бастады. Оқ қабының бұл түрі «қорамсақ» деп аталады.  
(монғолша «хоромсог»). Кейде қазақтар «қорамса», «қорам» деп те атайды.  
«Қазақ батырлары қамшыны да қару ретінде пайдаланған. Сондықтан  
Ш.Уәлиханов қамшыны қару-жарақтардың қатарына қосады. Қару ретінде  
жасалатын қамшының сабы салмақты, өрімі жуан және ұзын болуымен бірге,  
кейде өрімге темірден өзек салып дайындаған». «Ер қанаты – ат» демекші теріден ат әбделдері, ер, жүген, тоқым,  
үзеңгі, тартпа, өмілдірік, құйысқан, қамшы, т.б. заттар жасалады.  
«Адам баласының атты ауыздықтап мінуі және ер-тұрманды ойлап  
табуы шын мәнінде ұлы жаңалық болды. Ердің шығуы жайында Орта Азия  
халықтарында мынадай аңыз бар. «Бірнеше мың жыл бұрын мұсылман  
патшасы Жәмшид ұзаққа созылған атты жорықтан соң, артын жарақаттап  
алады, ауырған жерін жеңілдету үшін, атының арқасына иленген нан (қамыр)  
салғызып мінеді. Ауырған жері жазылып, қамырдың аттың арқасына келісті  
формаға келіп қатая бастағанын байқаған патша, аяғының талғанын қойдыру  
үшін ат үстінен тұзақ тастап, оған аяғын салады, аяғының талғаны қояды.  
Сонда патша жайма нанның формасындай етіп, ағаш пен былғарыдан зат  
жасауды бұйырады. Сөйтіп бұл нәрсені ер деп атайды». Орталық Азияның  
ғұндарында алдыңғы және артқы қасы бар, сүйегі ағаштан жасалатын қатты  
ерлер б.з.б. ІІІ ғасырлардан кейін-ақ кең қолданыла бастады». Ер қосу, ер жасау қазіргі күнге дейін үзілмей келе жатқан өнер түрі.  
Ердің сүйегі, қаңқасы ағаштан жасалып, былғарымен, терімен қапталып,  
түрлі шегелермен бекітіледі. Ер аттың арқасына батпас үшін тоқым салады.  
Киізден сырылып, айнала жиегі шұға, барқыт сияқты маталармен көмкеріп  
жасайды. Ауқатты адамдар киіздің сыртын былғарымен қаптап, бедерлі  
өрнектер салатын болған. Сонымен қатар теріден сағалдырық – жүгеннің ат  
алқымы астынан орап тұратын бауында жасаған.  
Сонымен қатар ер-тоқым жерге, елге қарай әр-түрлі ерекшелікте  
жасалатын болған. Оған салынатын ою-өрнек ерекшелігі, ердің формасы мен  
безендірілуі әр жерде әрқалай жасалған. Тарихта ертоқымдар жасалуы  
жағынан қазақ ері, найман ер, қоқан ері (шошақбас), бұхар ері (құранды ер),  
қозықұйрық ер т.б. көптеген атаулармен беріліп, бөлінетінін кездестіре  
аламыз.  
Ат пен адамды байланыстырар тағы бір құрал қамшы, ер  
жабдықтарының ішіндегі ажырамас бөлігі және көнеден келе жатқан  
құралдардың бірі. «Алғашқы атқа мінген адам атты әртүрлі шыбықпен,  
ағашпен айдап жүргізген. Уақыт өте келе бұл құралды малдың шикі терісінің  
өзінен жасаған, бертінірек өрме өнері шыққанда шикі қайысты өріп, өрменің  
санына байланысты қамшылар үш таспа өрім, төрт таспа өрім, алты таспа,  
сегіз таспа, он екі, жиырма төрт, қырық сагіз таспа болып бөлінген. Қамшы  
сөзінің шығу тегі туралы көрнекті қолөнер маманы, ұста – Дәркембай  
Шоқпарұлы мынадай жорамал келтіреді. Қамшы сөзіндегі қам түбірі қазақ  
тілінде бірнеше ұғымға ие. Қам – шикі, шылғи, шала, қам-қарекет, қимыл,  
айла, тәсіл, амал, қам-уақыт, қайғы, қамығу, қам-қамдану, әзірлену, даярлану.  
Қамшы өрімі иленбеген шикі, шылғи теріден де өріле беретіндіктен: қам –  
шикі, қамшы, қам – шылғи-қамшы түрінде қамшы сөзі қалыптасты ма деген  
ой келеді...». Қыз-келіншектердің қамшысы ерекше әшекейленіп  
жасалатын болған.  
Алыс сапарға, жолға шыққанда сусын құйып алу жүру мақсатымен  
торсық жасай бастады. Қазақ халқы ежелден-ақ сәндік қолданбалы өнерінің  
барлық салаларының өңделіу сәнделу жолдарына аса мән беріп  
ұқыптылықпен қараған. Соның бірі мал терісінен өңделетін «торсық».  
Негізінен алғанда торсық – сусын (қымыз, қымыран, айран, шұбат)  
құйылатын бұйым. Торсық өнер тарихында сонау андронов мәдениетінен  
бастап дамыған. Яғни, тереңірек айтар болсақ, сол кездерде қыш құмыра  
жасау үшін мал терісінен форма жасап алып оның ішіне топырақ салып  
нығыздап сыртынан иленген саз балшықты кептеп жапсырып отырған екен.  
Осылай торсық бұйымының түпкі тамыры б.з.б. ғасырларды қамтиды.  
Халық шеберлері қазақ үйдідің жабдықтарын, үй жиһаздарын,  
қабырғаға ілінетін, жерге төселетін кей заттарды да теріден жасаған. Оған  
мысал теріден жасалған тұс киіз. «Талдықорған облысы шеберлері тіккен  
тері тұс киізінің қырғыз халқының тері мүліктерімен жақын бір ұқсастығы  
бар әттең, қазақ қол өнерін тағы бір қырынан танытып, мұралардың  
мазмұнын байытар мұндай аттың терісінен жасалқан тұс киіз біреу-ақ. Тұс  
киізде еш дерек болмағанмен оны XVIII ғасырдың соңы XIX ғасырдың  
басындағы мұралардың қатарына қосқан дұрыс», деп жазылған. Соған  
қарағанда өзіндік ерекшелігі бар бұл тұс киіз туралы деректер аз болғанына  
қарамастан, теріден жасалатын бұйымдар қатарын тағы бір толтырып  
шықты. Қазіргі таңда Ә.Қастеев атындағы МӨМ қорында сақталып тұрған  
жылқы терісінен жасалған бұл тұс киіз, өте ерекше мәнерде орындалған.  
Теріге ою үлкен бір мәнермен, мазмұнмен әсем өрнектеліп түскен. Оның Оның  
күрделілігі, сәнділігі мата, киіз тұс киіздерден еш айырмашылығы жоқ. Зерлі  
тігіс орнына күміс нақыштар орнын тауып сәнді қолданылған. Тұс киіздің  
күңгірт бірбеткей өңін жарқылдаған күміс ашып тұр. Теріден мұндай әсем  
көркемделген бұйым жасауды меңгерген халықтың теріні пайдаға асыруды  
ертеден-ақ игергенін ұғу қиын емес. Сонымен қатар біз бұл тұс киізге қарап  
халық шеберлері ертеден-ақ аралас техникада жұмыс істегенін тері мен  
металды байланыстыра білгенін көреміз. Сонымен қатар теріні ағашпен де  
байланыстыра білген. Ағаштан жасалған үй жабдықтарын, ер тоқымдарды  
терімен қаптап жасаған. Қорыта айтқанда жоғарыда аталып өткен бұйымдардың қай қайсысы болмасын еліміздің тұрмыс-тіршілігінде алатын орны мен маңызы зор. Ата-бабаларымыздың қалыптастырған тері өңдеу өнерінің технологиясы, жасалу ерекшеліктерінің айқын дәлелі қазіргі таңда еліміздің мұражай қорларында  
сақтаулы тұрған түрлі бұйымдар бола алады. Жалпы тері өте қолайлы, төзімді материал. Қазақ өнерінде теріден жасалған заттардың құндылығы ешқашан жойылған емес. Теріден көптеген заттар, құралдар, киім-кешек, аяқ киім, ыдыс-аяқтар, т.б. заттар жасалып отырған. Теріні илеп, икемге келтірудің өзіндік қыр сырын меңгерген шеберлер ұлттық өнерімізді қай заманда болмасын ұлықтап, ғасырдан  
ғасырға жеткізіп отырған. Тарихы тереңге жайылған ұлттық өнер сан  
ғасырлар бойы еліміздің өнерін өзге елдерден ерекшелеп, тарихымызды  
таңбалап келеді. Ұлтты өнер бүгінгі күнде өз жалғасын тауып, өзгеше  
заманауй қырынан бой көрсетуде.  
**Пайдаланылған әдебиеттер:**  
*1. Әмірғазин Қ. Қазақ қолөнері. – Алматы: Дайк – Пресс,2004. – 162 б.*  
*2. Қазақ өнерінің тарихы. – 3 томдық. (Орта ғасырлар дәуірі. II том) – Алматы:*  
*«Өнер, 2007. – 392 б.*  
*3. Мұсаханова М.З. Қазақ халқының қолданбалы өнері: Жоғары оқу орындарына*  
*арналған оқу құралы./ - Алматы, 2012. – 215 б.*